Η οικογένεια Σφόρτσα ήταν μια από τις επιφανείς οικογένειες της Ιταλίας, η οποία επηρέασε τις ευρωπαϊκές υποθέσεις κατά τον 15ο και 16ο αιώνα. Υπήρξαν για περίπου έναν αιώνα Δούκες του Μιλάνου. Η δε πολιτική τους έναντι της Γαλλίας και της Βενετίας προκάλεσαν τους λεγόμενους Ιταλικούς πολέμους, που συντάραξαν την Ευρώπη κατά τα τέλη του 15ου και το α΄ μισό του 16ου αιώνα. Η τύχη των εδαφών τους, όταν εκδιώχθηκαν από το Μιλάνο, στάθηκε η αιτία της ανάπτυξης στην Ευρώπη της έννοιας της ισορροπίας δυνάμεων.